[pic] | EUROOPA ÜHENDUSTE KOMISJON |

Brüssel 3.10.2007

KOM(2007) 569 lõplik

KOMISJONI TÖÖDOKUMENT

Ettepanek: INSTITUTSIOONIDEVAHELINE KOKKULEPE partnerluse kohta Euroopa asjadest teavitamisel

{KOM(2007) 568 lõplik}{SEK(2007) 1265}{SEK(2007) 1267}

KOMISJONI TÖÖDOKUMENT

Ettepanek:INSTITUTSIOONIDEVAHELINE KOKKULEPEpartnerluse kohta Euroopa asjadest teavitamisel

Euroopa Parlament, nõukogu ja Euroopa Ühenduste Komisjon (edaspidi „kõnealused kolm institutsiooni”),

võttes arvesse Euroopa Liidu lepingut, Euroopa Ühenduse asutamislepingut ja Euroopa Aatomienergiaühenduse asutamislepingut (edaspidi „asutamislepingud”),

võttes arvesse 3. oktoobril 2007 vastu võetud komisjoni teatist „Partnerlus Euroopa asjadest teavitamisel” KOM(2007) 568.

ning arvestades järgmist:

Euroopa Liidu põhiõiguste harta artiklis 11 on sätestatud, et igaühel on õigus sõnavabadusele ning et see õigus kätkeb arvamusvabadust ning vabadust saada ja levitada teavet ja ideid avaliku võimu sekkumiseta ning sõltumata riigipiiridest.

Kodanikud tahavad Euroopa asjade kohta objektiivset teavet, mis kajastab kõiki seisukohti; seda teavet peaksid avaliku teenusena pakkuma eelkõige ELi institutsioonid ja liikmesriigid.

Vastavalt Euroopa Liidu lepingu artiklile 1 tuleb otsuseid teha nii avalikult ja kodanikulähedaselt kui võimalik.

Kõnealused kolm institutsiooni pööravad erilist tähelepanu ELi asjadest teavitamise parandamisele, et aidata Euroopa kodanikel kasutada oma õigust osaleda liidu demokraatias.

Kõnealused kolm institutsiooni pööravad erilist tähelepanu liikmesriikide vahelise lojaalse koostöö põhimõttele, et saavutada liidu eesmärke.

Kõnealused kolm institutsiooni on seisukohal, et institutsioonidevaheline kokkulepe oleks tõhus vahend hõlbustamaks nii koostööd ühenduse institutsioonide ja ametite vahel kui ka liikmesriikidega tehtavat koostööd.

Sellise institutsioonidevahelise kokkuleppe eesmärk on saavutada ühtne seisukoht Euroopa Liidu kui terviku teabevahetusalaste prioriteetide suhtes, teha kindlaks ELi lähenemise lisandväärtus konkreetseid teemasid käsitleva teavitamise puhul, tekitada institutsioonidevaheline sünergia kõnealuste prioriteetidega seotud tegevuses ja ärgitada liikmesriike koostööd tegema,

on kokku leppinud järgmises:

I. ÜHISED EESMÄRGID

1. Euroopa-teemalise teabe ja selle edastamise suhtes tuleks püstitada järgmised eesmärgid:

- võimaldada kõigile juurdepääs tõesele ja eri vaatekohtadest lähtuvale teabele Euroopa Liidu kohta;

- võimaldada igaühel kasutada õigust avaldada oma seisukohti ja osaleda aktiivselt Euroopa-teemalises avalikus arutelus.

Kõik avaliku sektori asutused on kohustatud tegutsema nende eesmärkide saavutamise nimel, järgides seejuures kaasatuse ja arvamuste paljususe, osaluse ja õiguste andmise, avatuse ja läbipaistvuse põhimõtteid.

2. Tunnustades iga ELi institutsiooni erinevaid ülesandeid, rõhutab käesolev institutsioonidevaheline kokkulepe vajadust paremini kooskõlastada ELi institutsioonide ja ametite edastavat teavet Euroopa Liidu asjade kohta ning juhib tähelepanu sellest parandamisest tulenevale lisandväärtusele. Käesoleva kokkuleppega nähakse ette sellekohase kooskõlastatud tegevuse raamistiku loomine.

3. Lisaks ELi institutsioonidele ja ametitele on ka liikmesriikidel oluline osa ELi asjadest teavitamisel nii riiklikul, piirkondlikul kui ka kohalikul tasandil, et see jõuaks võimalikult paljude kodanikeni.

II. ALLAKIRJUTAJAD

4. Euroopa Parlament, nõukogu ja Euroopa Komisjon lepivad kokku, et nad teevad käesoleva institutsioonidevahelise kokkuleppe raames koostööd eespool nimetatud ühiste eesmärkide saavutamiseks. Nad kutsuvad teisi ELi institutsioone ja ameteid toetama nende püüdlusi ja tegutsema aktiivselt selle nimel, et ELi asjadest teavitamisele lähenetaks kooskõlastatult.

5. Kinnitades, et nimetatud tegevuses osalemine on täiesti vabatahtlik, kutsuvad kõnealused kolm institutsiooni liikmesriike aktiivselt osalema selles ühises püüdluses teavitada üldsust ELi asjadest.

III. INSTITUTSIIONIDEVAHELISE TEABERÜHMA LOOMINE

6. Kõnealused kolm institutsiooni tunnistavad institutsioonidevahelise teaberühma (Inter-Institutional Group on Information – IGI) juhtivat osa ELi asjadest teavitamise kooskõlastamisel.

7. IGI-s esindavad kõnealuseid kolme institutsiooni teabevahetuse valdkonna eest vastutavad Euroopa Parlamendi asepresident ja Euroopa Komisjoni asepresident, ning asjaomane nõukogu esindaja, kes üldjuhul esindab eesistujariiki.

8. Regioonide Komitee ja Euroopa Majandus- ja Sotsiaalkomitee osalevad IGI töös vaatlejatena.

9. IGI-l on järgmised ülesanded:

- koostada ELi asjadest teavitamise üldsuunised;

- valida komisjoni ettepaneku alusel igal aastal ELi teabevahetuse prioriteedid, mis on kooskõlas iga-aastase poliitilise strateegiaga (APS);

- võtta vastu teabevahetusalane ühine aasta töökava, mis põhineb asjaomastelt institutsioonidelt saadud ettepanekutel;

- kontrollida ühise aasta töökava rakendamist ja järelmeetmeid.

10. IGI tegevust toetab institutsioonidevaheline tehniline töörühm, kelle ülesanne on otsused ette valmistada, neid rakendada ja nende täitmist kontrollida.

IV. PLANEERIMINE

(i) ELi teabevahetuse prioriteetide väljavalimine

11. Komisjon valib iga-aastase poliitilise strateegia koostamisel oma teabevahetuse prioriteedid. Selle põhjal esitab komisjon IGI kaudu teistele institutsioonidele ja liikmesriikidele järgmiseks aastaks soovituse konkreetse arvu ELi teabevahetuse prioriteetide kohta.

12. Lisaks nimetatud ELi teabevahetuse prioriteetidele on igal institutsioonil õigus välja töötada oma iseseisvad teabevahetuse meetmed, mis on suunatud konkreetsetele sidusrühmadele ja üldsusele.

(ii) Ühine töökava

13. Kui IGI on ELi teabevahetuse prioriteedid kooskõlastanud, esitab iga ELi institutsioon ja amet IGI-le oma teabevahetuse meetmed ja andmed rahaliste vahendite kohta, mida nad kavatsevad kasutada kokkulepitud ELi teabevahetuse prioriteetide rakendamiseks. Nõukogu esitab liikmesriikide kavandatud asjakohased meetmed ja rahalised vahendid.

14. Selle alusel koostab komisjon ühise aasta töökava ja esitab selle teistele ELi institutsioonidele. Ühine aasta töökava saadetakse tutvumiseks Regioonide Komiteele ja Euroopa Majandus- ja Sotsiaalkomiteele.

15. Pärast seda, kui IGI on ühise aasta töökava kinnitanud, peab iga institutsioon seda eelarve koostamisel nõuetekohaselt arvestama.

16. Iga ELi institutsioon ja amet rakendab ühist aasta töökava ja sellega seotud algatusi vastavalt oma pädevusele ja vahenditele.

V. KOHALIK TASAND

(i) Liikmesriigid

17. Kõnealused kolm institutsiooni tunnistavad, et igal liikmesriigil on oluline osa Euroopa asjadest teavitamisel riiklikul, piirkondlikul ja kohalikul tasandil ning oma riigikeeles või -keeltes.

18. Nad soovitavad igal liikmesriigil nimetada kõrgetasemeline kontaktisik riigi teabevahetuse juhatajaks, kes tegeleb ELi asjadest teavitamise küsimustega ja esitab igal aastal aruande oma ELi-alase teavitamistegevuse kohta.

19. Kõnealused kolm institutsiooni lepivad kokku, et nad korraldavad vähemalt kaks korda aastas kõikide riikide teabevahetuse juhatajate koosoleku, et vahetada teavet ja levitada häid tavasid ning seeläbi toetada ja julgustada liikmesriike osalema ELi asjadest teavitamisel.

20. Samuti lepitakse kokku töötada välja ELi teabevõrk (EU-Infonet), et hõlbustada pidevat järelevalvet ELi asjadest teavitamise üle.

(ii) Euroopa institutsioonid

21. Kõnealused kolm institutsiooni tunnistavad vajadust parandada suhtlust ja tugevdada ühiseid teabevahetuse meetmeid parlamendi infobüroode ja liikmesriikides asuvate komisjoni esinduste vahel, tehes seejuures tihedat koostööd liikmesriikide ametiasutustega.

22. Liikmesriikidel soovitatakse korraldada kindlate ajavahemike järel koosolekuid, kus osalevad komisjoni esinduste ja Euroopa Parlamendi infobüroode juhid ning riikide teabevahetuse juhatajad, et arutada ELi-teemalise teavitamisega seotud küsimusi.

23. Kõnealused kolm institutsiooni lepivad kokku, et luuakse uusi ning laiendatakse olemasolevaid partnerlussuhteid liikmesriikidega, et ELi teabevahetuse prioriteedid muutuksid konkreetseks tegevuseks riiklikul, piirkondlikul ja kohalikul tasandil.

24. Lepitakse kokku kasutada parimal viisil olemasolevaid kommunikatsioonivahendeid ja -võrke, mis toimivad ELi ja tema kodanike vahelise liidesena.

VI. JÄRELEVALVE, HINDAMINE JA IGA-AASTANE ARUTELU

25. Ilma et see piiraks nende autonoomiat, tunnistavad kõnealused kolm institutsiooni vajadust korraldada tõhus järelevalve ühiselt kokkulepitud töökava rakendamise üle.

26. IGI koostab kõigi ELi institutsioonide esitatud aruannete põhjal igal aastal hinnangu töökava tulemuste kohta.

27. Kõnealused kolm institutsiooni lepivad kokku, et igal aastal korraldatakse teavitamise teemaline arutelu, et hinnata töökava rakendamist ja anda juhtnöörid järgmiseks aastaks.

28. Selline iga-aastane arutelu toimub Euroopa Parlamendis. Arutelust võtavad osa kõnealused kolm institutsiooni ja sellel osaleb nõukogu eesistujariigi esindaja. Osalema kutsutakse ka nõuandeorganid.

VII. LÄBIVAATAMISKLAUSEL

29. Käesoleva institutsioonidevahelise kokkuleppe toimimine vaadatakse läbi komisjoni ja parlamendi uue koosseisu ametiaja alguses.